Engey seld til dótturfélags HB Granda í Hollandi HB Grandi hf. hefur ákveðið að selja flaggskip fyrirtækisins , Engey RE , til dótturfélags fyrirtækisins , Atlantic Pelagic , sem stofnað verður í Hollandi . Verður Engey gerð út til veiða á makríl , hrossamakríl , sardínu og sardínellu úti fyrir ströndum Afríku . Hið nýja félag mun vinna í nánu samstarfi við hollenska útgerðarfélagið Parlevliet & Van der Plas og mun það félag einnig annast markaðssetningu afurða Engeyjar . Í frétt frá HB Granda segir að stofnun Atlantic Pelagic og útgerð Engeyjar við Afríku muni efla reksturinn og nýta betur þær fjárfestingar , sem félagið hefur yfir að ráða . Með vexti félagsins í kjölfar sameininga liðinna ára hafa áunnist tækifæri , sem verið er að nýta sem best . Þá segir að rekstur Engeyjar hafi gengið vel frá því skipið kom fyrst til veiða við Ísland í júní árið 2005 . Lykilstöður verða mannaðar Íslendingum .